**“ТАСДИҚЛАЙМАН”**

Муҳаммад ал-Хоразмий номидаги ТАТУ Фарғона филиали директори \_\_\_\_\_\_\_\_\_\_\_ проф. А. Расулов

2022 йил 12 апрель

Муҳаммад ал-Хоразмий номидаги

Тошкент ахборот технологиялари университети Фарғона филиали Кенгашининг навбатдан ташқари умумий йиғилиши

**баённомаси**

2022 йил 12 апрель Фарғона шаҳри

Қатнашдилар – Кенгаш аъзоларидан 24 нафари, филиал профессор-ўқитувчилари ва ходимлари.

Йиғилиш раиси – проф. А.Расулов.

Кун тартибида:

I.Таълим сифатини назорат қилиш Давлат инспекцияси томонидан филиал фаолиятини ўрганиш натижалари тўғрисида.

Ахборотчи: А. Расулов

II. Аттестация жараёнига тайёргарлик ишларининг бориши тўғрисида.

Ахборотчи: М. Тешабоев.

III. Турли масалалар.

1. Педагог-ходимлар таркиби танлови.

Ахборотчи: М. Мирзаев

2. Дарс машғулотлари вақтини муқобиллаштириш тўғрисида.

Ахборотчи: А. Расулов

**Биринчи масала юзасидан филиал директори А. Расуловнинг ахбороти эшитилди.**

2022-2026 йилларга мўлжалланган Тараққиёт стратегияси ва уни 2022 йил – “Инсон қадрини улуғлаш ва фаол маҳалла йили”да амалга оширишга оид давлат дастури ижросини ташкил этиш масалалари бўйича жорий йилнинг 26 январь куни Президентимиз Шавкат Мирзиёев раислигида давлат ва жамиятимиз ҳаётининг барча соҳалари қамраб олинган кенгайтирилган видеоселектор йиғилиши бўлиб ўтди. Орадан икки кун ўтиб, яъни 28 январь куни эса Президент раислигида мактаб таълимини ривожлантириш бўйича видеоселектор бўлди.

Бу бежиз эмас, албатта, сабаби таълим Янги Ўзбекистонни барпо этишнинг пойдевори. Пойдевор қанчалик мустаҳкам бўлса, Янги Ўзбекистон шунчалик қудратли бўлади. Яъни Президент таъкидлаганидек, нажот – таълимда, нажот – илмда. Шу боис, Тараққиёт стратегиясининг тўртинчи устувор йўналиши айнан таълим соҳасига қаратилган.

Юртбошимиз айтганларидек, **“Бугун одамлар уйғонмоқда, жамият уйғонмоқда. Маънавий уйғоқ жамият – бу ҳеч шубҳасиз, қудратли кучдир”,** деган фикрлари асосида учинчи Ренессанс ва Янги Ўзбекистон асосини қуришдаги таълим муассасаларининг ўрни Таълим инспекциясининг ҳудудларда ўтказилган ўрганишларида ва якунлари бўйича ташкил этилаётган кенгайтирилган муҳокамаларда баён этиб келинмоқда. Бунда барчамизнинг олдимизга мамлакатимиз узлуксиз таълим тизими учун долзарб бўлиб турган бир қатор масалаларни ҳал қилиш бўйича вазифалар қўйилган.

Шу мақсадда Таълим инспекцияси Ишчи гуруҳи **Тошкент ахборот технологиялари Фарғона филиали** фаолиятини ўрганди ҳамда қуйидаги камчилик ва эътирозларни кўрсатиб берди:

- Фарғонадаги олий таълим муассасаларида ҳимоялар сони ўтган йилга нисбатан 68.5% га ошган, бироқ филиалда бунинг тескариси, яъни ўтган 2020 йилда 7 та ҳимоя бўлган бўлса, жорий ўқув йилида атига 4 та ҳимоя бўлган.

- 2021 йилда ОТМларда илмий-тадқиқот натижаларини тижоратлаштириш ва хўжалик шартномаларидан туширилган маблағлар ўрганилганда, ФарПИда 4 млрд., ФарДУда 500 млн. бўлган бўлса, бу кўрсаткич ТАТУ Фарғона филиалида атига 20.4 млн. сўмни ташкил этганлигини кўриш мумкин.

- Вилоятдаги ОТМлар томонидан 2020-2021 йиллар давомида ҳудуднинг ижтимоий-иқтисодий ривожланишига йўналтирилган жами **41 та,** шундан, **34 та** республика, 7 та хорижий лойиҳалар амалга оширилган бир пайтда ўрганилган йил давомида филиалда бирорта лойиҳа амалга оширилмаган.

- Филиалнинг педагог ходимлари олий таълим тизимидаги сўнгги ўзгаришлар ва янгиликларнинг моҳиятини тўлиқ тушуниб етмаган (академик ва молиявий мустақиллик, кузатув Кенгаши ваколатлари ва бошқа янгиликлар).

- Талабалар кредит-модуль баҳолаш тизимида ўқиётган бўлишига қарамасдан, уларнинг аксарияти кредит-модуль тизими бўйича етарли даражада тушунчага эга эмас, бир семестр ёки битта курс давомида тўплаши лозим бўлган кредит ҳиссаларини тўлиқ билишмайди, мажбурий ва танлов фанлари ҳақида тушунчалари тўлиқ эмас.

- ТАТУ Фарғона филиалидабитирув малакавий ишларини тайёрлаш бўйича олиб борилаётган ишлар суст, назоратсиз ҳолатда. Битирув малакавий ишини бажариш бўйича мутахассислик хусусиятидан келиб чиқиб, талабалар учун ҳатто услубий қўлланма ҳам ишлаб чиқилмаган.

- Филиалда сифатли таълим олиш учун зарур бўлган ўқув жараёнларини ташкил этишда муаммолар мавжуд.

- Филиалнинг таълим йўналишлари ва магистратура мутахассисликлари ўқув-услубий адабиётлар билан тўлиқ таъминланмаган.

**-** Худди шунингдек, электрон адабиётлар базаси тўлиқ шакллантирилмаган.

**-** Филиалда фанлар бўйича мустақил таълим тўғри ташкил этилмаган, мустақил таълим соатларини ташкил этиш бўйича талабалар учун услубий қўлланмалар ишлаб чиқилмаган.

**-** Талабалар амалиётини сифатли ва самарали ташкил этишда муаммолар мавжуд, яъни гуруҳ шаклида амалиётларни ўтказиш учун базалар, корхона ва ташкилотлар етарли бўлмаганлиги сабабли аксарият талабалар амалиётларини якка тартибда яшаш жойларида ўтказишга тақсимот қилинган.

**-** Ҳозирги кунда Халқ таълими тизимида замонавий воситалардан бўлган смарт доскалардан фойдаланилмоқда, аммо филиалда смарт доскалардан фойдаланиш ҳолати умуман кузатилмади. Шу билан бирга ОТМларда ўқув жараёнига АКТ ни татбиқ қилиш яхши йўлга қўйилмаган, проекторлар ва смарт доскалар етишмайди.

**-** Филиалда АРМда фаолиятидан фойдаланиш даражаси **жуда паст**. Соат 1600 сўнг АРМ ёпилади. Ҳолбуки, талабалар кеч соат 17 гача АРМда шуғулланишлари мумкин.

- ТАТУ Фарғона филиалида аудиториялар дарс ўтиш учун тайёр эмас, яъни парта ва столлар эскирган, замонавий технологиялар билан таъминланмаган.

- Мавжуд компьютерлардан ҳам дарс жадвалларини тузишда фан хусусиятидан келиб чиқилмаганлиги сабабли самарасиз фойдаланиб келинмоқда. Физика, математика фанлари бўйича лаборатория дарслари 15 дона компьютер бор синфда бўлса-да, Физика ва Геоахборот фанлари бўйича амалий машғулот компьютер йўқ синфда ўтиши белгилаб қўйилган. ТАТУ Фарғона филиалида дарслар тегишли масъуллар томонидан доимий назорат қилинмаган. Аудиториялар тўлиқ кузатув камералари билан жиҳозланмаган.

- Филиал талабалар турар жойидаги жойлар талабалар учун етарли эмас.

- **ТАТУ Фарғона филиали**да сиртқи таълим йўналиши талабалари учун масофадан туриб маълумот алмашиш, фанни ўзлаштиришда қўшимча қулайликлар яратиш бўйича аниқ чора-тадбирлар ишлаб чиқилмаган. Асосан HEMIS дастури орқали талабалар томонидан кўчирма ҳолда тайёрланган реферат кўринишидаги материалларни қабул қилиш билан чегараланиб келинмоқда.

**Келгусида амалга ошириладиган ишлар:**

1. Ҳозирги кунда Республика ОТМларида ўртача илмий салоҳият -36%ни ташкил этган пайтда Филиалнинг умумий салоҳияти 28.3%.ни ташкил этмоқда. Бу кўрсаткич кафедралар бўйича қуйидагича: Ўзбек тили ва гуманитар фанлар кафедрасида 60%, Ахборот хавфсизлиги кафедрасида 42.9%, Ахборот технологиялари кафедрасида 36.8%, Телекоммуникация инжиниринги кафедрасида 35.7%, Ахборот-таълим технологиялари кафедрасида 30%, Табиий фанлар кафедрасида 18.8%, Компьютер тизимлари кафедрасида 14.3%, Дастурий инжиниринг 11.8%, Хорижий тиллар кафедрасида 0%. Демак, тезлик билан филиал илмий салоҳияти ва кафедралар салоҳиятини Республиканинг ўртача илмий салоҳияти даражасига олиб чиқишимиз керак.

2. Илмий салоҳиятни амалга ошириш бўйича: бугунги кунда филиалнинг 21 нафар ёш профессор-ўқитувчилари ИТИ ишларини жадал суратлар билан олиб бормоқдалар, масалан, филиалнинг мустақил изланувчиларидан: Абдуллаев Т., Эргашев О., Умаров Ш. (АТ), Юсупов Ё. (Табиий фанлар), Норимов М. (ДИ), Асраев М. (ДИ).

**Таянч доктарантурада:** Умирзақова Д. (ТДТУ) (АТ); Мамажонов М. (Ўзб. МУ); Абдуқодиров Б. (ДИ), Аминов Х. (ДИ), Абдуллаев Ш. (КТ) (ТАТУ)., Хошимов А. (АТ), Ўринов Э. (АТТ)., Акбаров Н.(КТ), Жарқинов Д. (АДУ), (Табиий фанлар), Ғаниева Ш. (НамДУ) (АХ).

**“Умид” жамғармаси бўйича:** Акрамова Г. (АТ), Каримов С. (АТ), Қодиров Э. (АТ).

**Хорижий таълим муассасаларида:** Ахунжанов У., Нуритдин (МТУСИ).

Кўриниб турибдики, бўлажак ёш олимларнинг каттагина гуруҳи мавжуд. Навбатдаги иш уларни қўллаб-қувватлаб, тезроқ ҳимояга чиқишларини таъминлашимиз керак.

Мана шу ерда куни кеча ТАТУнинг Илмий Кенгашида кўрилган масалага диққатни қаратсак: янги ўқув йилидан бошлаб университет ва унинг филиалларида бир йиллик шартномага ўтиш белгиланди, яъни профессор-ўқитувчиларни университет учун ИТИ бўйича қилаётган ишига, илмий мақолалари, илмий лойиҳалардаги иштирокига қараб шартнома тузиш белгилаб қўйилди. Бундан ташқари, Ўзбекистон Республикаси Олий таълим вазири топшириғига кўра 50 ёшдан юқори ёшдаги профессор-ўқитувчиларни илмий фаолияти, ёш кадрларни тайёрлаши, SCOPUS ёки ОАК тасарруфига кирган журналлардаги мақолаларига, илмий анжуманлардаги фаоллигига қараб шартномалар имзоланиши белгилаб қўйилган. Агар юқоридаги кўрсаткичлари бўлмаса, ўрнига магистратурани тамомлаган ёш мутахассис билан алмаштириш чоралари кўрилишига рухсат берилган.

Худди шу масала ходимларга ҳам тегишли эканлиги ректор томонидан таъкидлаб ўтилди. Яъни ҳар бир ходим ўзига тегишли вазифаларни ўз хизмат йўриқномасида асосида бажаришга бўлган лаёқатидан келиб чиқиб, шартнома имзоланиши белгилаб қўйилди.

А.Расулов Ишчи гуруҳнинг текшируви давомида камчиликларга йўл қўйган, ишига масъулиятсизлик билан қараган Ёшлар билан ишлаш бўйича директор ўринбосари А.Кадировга, Маънавият ва маърифат бўлими бошлиғи А.Райимовга, АРМ директори И.Тажибаевга, профессор-ўқитувчиларнинг дарс машғулотларини ташкиллашдаги таълим сифатини назорат қилмаган кафедра мудирларига жиддий танбеҳ берди.

Ушбу масала бўйича Кенгаш аъзоларидан О. Райимжонова, Ф.Мухтаров, С.Сабировлар ўз фикр-мулоҳазаларини билдирдилар.

**Иккинчи масала юзасидан ТСНҚБ бошлиғи М. Тешабоев ахборот берди.**

Муҳаммад ал-Хоразмий номидаги Тошкент ахборот технологиялари университети Фарғона филиалида 2022 йил май ойида бўладиган аттестацияга тайёрланиш жараёнида қуйидаги камчиликлар аниқланди:

Ички баҳолаш жараёнини ташкил этиш ва амалга ошириш бўйича тавсиялар жадвалларини тўлдириш бўйича камчиликлар:

1) Давлат таълим стандартларининг ўқув жараёнига жорий этиши топшириғи Ўқув-услубий бўлим бошлиғи, факультет деканлари ва кафедра мудирлари томонидан вақтида ташкил қилинмаган.

2) Профессор-ўқитувчиларнинг илмий-педогогик салоҳияти ва улар мутахассисликларининг (ихтисосликлари) дарс бераётган фанларига мувофиқлиги бўйича ишлар Ўқув ишлари бўйича директор ўринбосари, Илмий ва инновациялар бўйича директор ўринбосари томонидан вақтида ташкил қилинмаган.

3) Талабаларнинг дарслик (электрон дарслик) ва ўқув қўлланмалари билан таъминланганлиги даражаси, электрон кутубхона тизимининг мавжудлиги ва ресурслардан фойдаланиш имкониятининг яратилганлиги бўйича ишлар АРМ директори, РТМ бошлиғи, Ўқув-услубий бўлим бошлиғи, кафедра мудирлари томонидан вақтида бажарилмаган.

4) Моддий-техника таъминоти, ўқув лабораторияларининг замонавий асбоб-ускуналар ҳамда фойдали ўқув-лаборатория майдони билан таъминланганлиги даражаси бўйича ишлар Ишлар бошқармаси бошлиғи, Ўқув-услубий бўлим бошлиғи, факультет деканлари ва кафедра мудирлари томонидан вақтида ташкил қилинмаган.

Ушбу масала бўйича кафедра мудирлари А.Дилшодов, М.Ташпулатова, О.Эргашев ва Г.Кучкаровлар ўз фикр-мулоҳазаларини билдирдилар.

**Турли масалалар.**

**1. Педагог ходимлар танлови бўйича** **Кенгаш котиби М.Мирзаев** ахборот бериб, “Фарғона ҳақиқати” газетасининг 2022 йил 22 февраль 16-сонида филиал кафедраларида бўшаб қолган лавозимларга танлов эълон қилингани ҳамда ушбу эълон асосида 2 та ҳужжат, белгиланган муддат ва амалдаги талаблар асосида йиғилиб, Кенгаш котибига топширилганлигини билдирди. Танловда иштирок этиш учун ариза берган талабгорлар:

**I. Ассистент-ўқитувчи лавозимига:**

1. Саидов Мансуржон Иномжонович – ТАТУ Фарғона филиали, Табиий фанлар кафедраси ассистент-ўқитувчиси.

2. Тошбоева Саидахон Рахмоналиевна – ФарДУ ассистент-ўқитувчиси.

М. Мирзаев педагог-ходимларнинг танлов асосида ишга қабул қилиш бўйича Маслаҳат Кенгашининг 2022 йил 30 мартдаги йиғилишида танлов учун топширилган ҳужжатлар, номзодларнинг иқтидори ҳар томонлама ўрганилиб, баъзи эътирозлар, таклифлар асосида 2 номзоднинг ҳар иккиси ҳам танловда иштирок этишга тавсия қилинганлиги ҳақида ҳам ахборот берди.

М. Мирзаев Кенгаш аъзоларини номзодларнинг ҳужжатлари билан таништирди, таклиф қилинган номзодлар билан савол-жавоблар қилинди ҳамда Кенгаш аъзолари юқорида фамилияси келтирилган номзодларни танловда иштирок этишга бир овоздан рози бўлдилар.

Таклифлар асосида директор ўринбосари А.Кадиров, Ахборот хавфсизлиги кафедраси мудири в.б. Д. Тожиматов ҳамда Дастурий инжиниринг кафедраси мудири в.б. А.Қаюмовлардан иборат саноқ комиссияси сайланди.

Саноқ комиссияси танлов жараёнини ўтказди ва натижаларни маълум қилди.

**2. Дарс машғулотлари вақтини муқобиллаштириш тўғрисида сўзга чиққан филиал директори А. Расулов** талабалардан дарс машғулотларини ташкиллашда вақт тақсимотини мақбуллаштириш бўйича сўров ва илтимослар бўлганлиги ҳақида гапириб ўтди.

Маълумки, филиалда дарс машғулотлари 2 сменада олиб борилади. Компьютер инжиниринг факультетининг 1-3-босқич талабалари, Телекоммуникация технологиялари ва касбий таълим факультетининг 3-4-босқич талабалари 2-сменада ўқиб, охирги 6-жуфтлик машғулотларидан кеч соат 17:50 да чиқмоқдалар. Натижада, узоқдан қатнаб ўқувчи талабалар йўл-транспорт воситаларидан фойдаланишда ҳамда вақт нуқтаи назаридан қийналишмоқда. Шунинг учун улар 4-жуфтлик дарс машғулотларини соат 13:30 дан эмас, балки 13:00 дан бошлашни илтимос қилмоқдалар.

Кенгаш аъзоларидан факультет деканлари О. Отақулов, Ф.Мухтаров, директор ўринбосари А.Қодиров, кафедра мудирлари О.Райимжонова, Г.Кучкаровалар юқоридаги таклифни қўллаб-қувватлаб, фикр-мулоҳаза билдирдилар. Кенгаш аъзолари дарс машғулотлари вақтига ўзгартириш киритишни бир овоздан маъқулладилар.

**Юқорида кўриб чиқилган масалалар бўйича филиал Кенгаши**

**қ а р о р қ и л а д и:**

I. 1. Филиал директори А. Расуловнинг республика Таълим инспекцияси Ишчи гуруҳининг филиал фаолиятини ўрганиш натижалари бўйича ахбороти маълумот учун қабул қилинсин.

2. Таълим инспекцияси Ишчи гуруҳи тақдимномаси мазмуни тегишлилиги бўйича факультет, кафедра, бўлимларда ўрганиб чиқилсин, юқорида кўрсатилган камчиликларни бартараф этиш чора-тадбирлари ишлаб чиқилсин.

3. Юқоридаги тақдимномага асосланган қуйидаги қарор бандларини қатъий тартибда ва шаффоф бажарилиши таъминлансин:

- Филиалда илмий-тадқиқот натижаларини тижоратлаштириш ва хўжалик шартномаларидан туширилган маблағлар ҳажмини орттириш мақсадида SPIN OFF компаниялари ташкил этилиб, бу бўйича ФарПИ тажрибаси ўрганилиб ва уни филиалда тадбиқини жорий этиш амалга оширилсин. Масъул: ИИИБ директор ўринбосари, кафедра мудирлари.

- Кредит-модуль тизими моҳиятини тўлалигича профессор-ўқитувчилар ҳамда талабаларга етказиш, мавжуд электрон тизимлар ва платформалардан кенг фойдаланиш ҳамда талабалар билимини баҳолашда тизимдан тўлиқ фойдаланиш, HEMIS (назорат, баҳолаш) ва MOODLE (мустақил таълим, фан контентлари) тизимларидан фойдаланиш йўлга қўйилсин. Масъуллар: АТМ бўлими, кафедралар, деканатлар.

- Битирув малакавий ишларини тайёрлашга доир услубий қўлланмалар яратиш, уларни сифатли тайёрлаш бўйича топшириқлар мутахассислик кафедралари зиммасига юклатилсин ва назорати ЎУБ бошлиғи, факультет деканларига топширилсин.

- Филиалнинг иккала ўқув биносида таълим йўналишлари ва магистратура мутахассисликлари бўйича ўқув жараёнларини ташкил этиш, дарс жадвалларини тузишда аудиториялардан (компьютер синфлари ва лаборатория хоналаридан) самарали фойдаланишга Ўқув-услубий бўлим, кафедралар ва деканатларнинг масъуллиги кучайтирилсин ҳамда уларни узлуксиз назорати Таълим сифатини назорат қилиш, Мониторинг ва ички назорат бўлимлари зиммасига юклатилсин.

- Математика ва Физика фанларидан лаборатория машғулотлари компьютерли хоналарда виртуал кўринишда ташкил этилсин. Масъуллар: И.Тожибоев, Б. Полвонов, С. Собиров, фан ўқитувчилари.

- Сиртқи таълимда ўқув жараёнини ташкил этишда MOODLE платформасидан фойдаланиш кафедра мудирлари зиммасига ҳамда назорати ЎУБ ва факультет деканатлари зиммасига юклатилсин.

- Мутахассислик кафедраси мудирлари, Ўқув-услубий бўлим ва факультет деканлари томонидан филиал талабалари амалиётини сифатли ва самарали ташкил этиш учун амалиёт тақсимоти қайта кўриб чиқилиб, амалиётларни ташкил этишда вилоятлардаги йирик соҳа корхоналари, қўшма корхоналар, IT парклар, IT марказлар, IT техникумлар, ихтисослаштирилган мактаблар ва мактабларда ташкиллаштирилсин, назорати гуруҳларга бириктирилган профессор-ўқитувчилар, деканат ҳамда ЎУБ зиммасига юклатилсин.

- Филиалда ташкил этилган АРМ (2-бино) унинг филиаллари (1-бино ва ТТЖ) фаолиятини жиддий ўрганиш, филиалда мавжуд адабиётларнинг тўлиқ электрон форматга ўтказиш, АРМ ва унинг барча филиаллардаги электрон тизимларнинг иш фаолиятини яхшилаш, бошқа электрон тизимлар билан ахборот алмашиш тизимларини яратиш, АРМ ва унинг филиалларида янги иш графиклари тузилиб, уларнинг иш фаолиятини узайтириш (талабалар мурожаатидан келиб чиқиб 2-смена машғулотлари тугагунга қадар) факультет деканлари, АРМ директори ҳамда ТТЖ мудири зиммасига юклатилсин.

- Харидларга рухсат берилиши билан (Маълумки, Ўзбекистон Республикаси Президентининг 2022 йил 31 мартда бюджет харажатларини мақбуллаштириш бўйича топшириқларида “мебель ҳамда офис, компьютер жиҳозлари, ҳисоблаш, аудио-видео техникалари харидларини вақтинча тўхтатиш белгиланган) филиалнинг сметасида белгиланган маблағлар ҳисобига, биринчи навбатда, компьютер паркини замонавий компьютер синфлари ва лаборатория жиҳозлари билан таъминлаш чораларини кўриш, аудиторияларга янги стол-стуллар харид қилиш чораларини ишлаб чиқиш вазифаси И.Тожибоев, М.Нурматов, Х.Абдурахмоновлар зиммасига юклатилсин.

II. 1. ТСНҚБ бошлиғи М. Тешабоевнинг ахбороти маълумот учун қабул қилинсин.

2. Давлат таълим стандартларининг ўқув жараёнига тўла жорий этиш чора-тадбирлари кўрилсин ҳамда профессор-ўқитувчиларнинг мутахассис (ихтисос)ликларини дарс бераётган фанларига мувофиқлиги ҳақидаги маълумотлар базаси яратилсин. Масъуллар: факультет деканлари, Ўқув-услубий бўлим, кафедра мудирлари. Муддат: 1 ҳафта.

3. Талабаларни дарслик, электрон дарслик, ўқув қўлланмалар билан таъминлаш юз фоизга етказиш белгилаб қўйилсин. Муддат: 2022 йил 1 майгача. Масъуллар: АРМ директори И. Тажибаев, кутубхона ходимлари.

4. Моддий-техник таъминотдаги камчиликлар, лабораторияларни ўқитишнинг замонавий техник воситалари билан жиҳозлаш ишлари амалга оширилсин. Масъуллар: Ўқув-услубий бўлим, Х.Абдурахмонов, Ўқитишнинг техник воситалари бўйича масъул ходими, М.Нурматов.

III**.** 1. 1. 2022 йил 30 мартда бўлиб ўтган Маслаҳат Кенгаши қарорлари маъқуллансин ҳамда Кенгаш котиби М.Мирзаевнинг педагог-ходимлар танлови бўйича ахбороти маълумот учун қабул қилинсин.

2. Юқорида фамилиялари келтириб ўтилган 2 та даъвогар-номзодларга белгиланган лавозим танловида иштирок этишларига рухсат берилсин

3. Саноқ комиссиясининг танлов бўйича фаолияти ва қарори маъқуллансин.

4. Танловга тавсия этилиб, овоз тўплашда етарли ижобий натижаларга эришган номзод Табиий фанлар кафедраси ассистент-ўқитувчиси **Саидов Мансуржон Иномжонович** 5 (беш) йил муддатга Табиий фанлар кафедраси ассистент-ўқитувчиси лавозимига сайланган деб ҳисоблансин.

5. Ушбу қарорни расмийлаштириш филиал Ходимлар бўлими бошлиғи зиммасига юклатилсин.

III**.** 2. 1. Филиал директори А. Расуловнинг ахбороти маълумот учун қабул қилинсин.

2. 2. Филиал талабаларининг илтимоси ва таклифларини инобатга олиб, Кенгаш аъзоларининг юқоридаги таклифга ижобий овоз беришларига асосланиб, 2-сменада ўқийдиган КИФнинг 1-3-босқич, ТТ ва КТ факультетининг 3-4-босқич талабаларининг 4-жуфтлик машғулотлари соат 13:00 дан бошланиши маъқуллансин.

2. 3. Ушбу қарорга амал қилиш 2022 йил 13 апрель кунидан кучга киритилсин ҳамда 2021-2022 ўқув йили охирига қадар давом этиши белгилаб қўйилсин.

2. 4. Ушбу қарорга тааллуқли ўзгаришларни амалга ошириш масъуллиги факультет деканлари, Ўқув-услубий бўлим ходимлари зиммасига юклатилсин.

Кенгаш раиси: А. Расулов

Кенгаш котиби: М. Мирзаев